Kröfur samfélagsins um aukna nýtingu upplýsingatækni innan heilbrigðisþjónustu og stjórnsýslunnar almennt , verða sífellt meiri , en almennt er viðurkennt að aukin nýting upplýsingatækni innan heilbrigðisþjónustu auki öryggi sjúklinga , skilvirkni og gæði þjónustunnar . Á tímum tölvutæki og almennrar sítengingar við internetið er hægt með auðveldum hætti að leita sér upplýsinga um allt milli himins á jarðar . Þar eru upplýsingar um heilsu og heilbrigði ekki undanskildar . Upplýsingar koma úr ýmsum áttum og fólk oft hálf ringlað yfir öllum þessum upplýsingum . Til að tryggja það að fólk fái góðar upplýsingar um heilsu , sjúkdóma og einkenni þeirra hefur heilsugæslan og Embætti Landlæknis stofnað heimasíðu er kallast Heilsuvera.is . Á þessari síðu sem er í sífelldri endurskoðun eru gagnreyndar upplýsingar sem hægt er að treysta á . Það má segja að þjónusta síðunnar sé tvíþætt : Í fyrsta lagi er þar hægt að finna margvíslegan fróðleik um heilsueflingu eins og næringu , hreyfingu , líðan og svefn . Ýmsar upplýsingar eru um sjúkdóma , veikindi og einkenni þeirra . Ferðafólk getur fundið upplýsingar um bólusetningar og ferðalög . Börn og ungmenni sem og eldri borgarar geta einnig leitað sér upplýsingar sem er sett inn með þarfir þessara aldurshópa í huga . Foreldrar ungbarna geta fundið allan þann fróðleik sem fram fer í ungbarnaverndinni . Þarna er hægt að fá aðstoð við að hætta að reykja sem og taka áfengispróf svo eitthvað sé nefnt . Þegar fólk tekur ábyrgð á eigin heilsu er mikilvægt að leita sér gagnreyndrar þekkingar svo fólk geti tekið góðar ákvarðanir fyrir sína heilsueflingu . Önnur þjónusta sem hægt er að finna á síðunni er Mínar síður þar sem fólk getur skráð sig inn með rafrænum skilríkjum . Með aðgangi að Heilsuveru geta einstaklingar nú fengið yfirsýn yfir lyfjanotkun sína , sótt rafrænt um endurnýjun lyfseðla , séð stöðu lyfseðla í lyfseðlagátt , séð ofnæmi sem hefur verið skráð í sjúkraskrá , séð framkvæmdar bólusetningar , átt örugg rafræn samskipti við heilbrigðisstarfsmenn og bókað tíma rafrænt á heilsugæslustöð . Auk þess er hægt að fá aðgang að upplýsingum eigin barna að 16. ára aldri . Embætti landlæknis og heilsugæslan munu halda áfram að þróa Heilsuveru og munu einstaklingar smám saman fá aukinn aðgang að eigin heilbrigðisupplýsingum með hjálp Heilsuveru . Við hvetjum fólk til að skoða og nýta sér heilsuveru.is